Διμερή Συμφωνία για τη διασυνοριακή σιδηροδρομική κυκλοφορία μεταξύ Ελλάδας και Βουλγαρίας υπέγραψε ο Υπουργός Υποδομών και Μεταφορών, βουλευτής Σερρών, κ. Κώστας Καραμανλής με το Βούλγαρο Υπουργό Μεταφορών, Ψηφιακής Πολιτικής και Επικοινωνιών, κ. Rossen Jeliazkov, στο πλαίσιο του 4ου Ανώτατου Συμβουλίου Συνεργασίας Ελλάδας-Βουλγαρίας.

Το 4o Ανώτατο Συμβούλιο Συνεργασίας Ελλάδας – Βουλγαρίας πραγματοποιήθηκε στην Αλεξανδρούπολη, με επικεφαλής της ελληνικής αντιπροσωπείας τον Πρωθυπουργό, κ. Κυριάκο Μητσοτάκη.

Η Διμερής Συμφωνία μεταξύ Ελλάδας και Βουλγαρίας, έχει ως στόχο να δημιουργήσει ένα πλαίσιο που θα διευκολύνει και θα επιταχύνει τη διμερή διασυνοριακή συνεργασία.

Ο κ. Καραμανλής συζήτησε επίσης με τον Βούλγαρο ομόλογο του θέματα αμοιβαίου ενδιαφέροντος και αντάλλαξε απόψεις σχετικά με την περαιτέρω ενδυνάμωση της διμερούς συνεργασίας Ελλάδας-Βουλγαρίας σε θέματα μεταφορών και υποδομών.

Κατά το χαιρετισμό, που απηύθυνε στην Ολομέλεια του Ανωτάτου Συμβουλίου Συνεργασίας Ελλάδας- Βουλγαρίας, ο κ. Καραμανλής εξέφρασε την ικανοποίηση του για την επιτυχή ολοκλήρωση της Διμερούς Συμφωνίας σχετικά με τη διασυνοριακή σιδηροδρομική κυκλοφορία μεταξύ των δύο χωρών.

«Πιστεύω ακράδαντα ότι η ενδυνάμωση της συνεργασίας μας μπορεί μόνο να ωφελήσει και τις δύο χώρες οικονομικά και γεωπολιτικά. Στο επίκεντρο αυτής της συνεργασίας πιστεύω ότι θα πρέπει να είναι μία μοντέρνα, ηλεκτροκίνητη σιδηροδρομική σύνδεση Μπουργκάς- Αλεξανδρούπολης», σημείωσε επίσης ο Υπουργός Υποδομών και Μεταφορών.

Ο κ. Καραμανλής εκτίμησε εξάλλου ότι στη σημερινή εποχή, προϋπόθεση ανταγωνιστικότητας και ανάπτυξης είναι η ύπαρξη έργων υποδομής, που είναι απόλυτα διασυνδεδεμένα μεταξύ τους με ποικίλους τρόπους. Εξέφρασε την άποψη ότι αυτό το πρότζεκτ αποτελεί μία σπουδαία ευκαιρία, ώστε οι δύο χώρες να εκσυγχρονίσουν τις υποδομές τους και να καταστούν πραγματικά ανταγωνιστικές στον τομέα των σιδηροδρομικών μεταφορών.

«Για το σκοπό αυτό, προτείνουμε τη συγκρότηση μίας μεικτής επιτροπής, η οποία μαζί με τις αρμόδιες αρχές της Ε.Ε. θα εξετάσει τη δυνατότητα υλοποίησης και κυρίως τη χρηματοδότηση αυτού του έργου», δήλωσε ο κ. Καραμανλής, τονίζοντας ότι αποτελεί κορυφαία προτεραιότητα η ενίσχυση της διασυνδεσιμότητας των διασυνοριακών μεταφορών με τη γειτονική χώρα, κατά τρόπο βιώσιμο και λειτουργικό.

Στο πλαίσιο του 4ου Ανώτατου Συμβουλίου Συνεργασίας Ελλάδας – Βουλγαρίας, ο Υπουργός Υποδομών και Μεταφορών συναντήθηκε επίσης με την Υπουργό Περιφερειακής Ανάπτυξης και Δημοσίων Έργων της Βουλγαρίας, κα Petya Avramova.